เกิดอุทกภัยใน 8 จังหวัด พระนครศรีอยุธยา ระดับน้ำเพิ่มขึ้น ประสานหน่วยงานดูแลและเร่งช่วยเหลือผู้ประสบภัย
กรมป้องกันและบรรเทาสาธารณภัย (ปภ.) กระทรวงมหาดไทย ในฐานะกองอำนวยการป้องกันและบรรเทาสาธารณภัยกลาง (กอปภ.ก.) รายงานจากสถานการณ์ร่องมรสุมพาดผ่านประเทศลาวตอนบนเข้าสู่หย่อมความกดอากาศต่ำกำลังแรงบริเวณทะเลจีนใต้ ในขณะที่หย่อมความกดอากาศต่ำปกคลุมประเทศเมียนมาและประเทศลาวตอนบน ประกอบกับมรสุมตะวันตกเฉียงใต้พัดปกคลุมทะเลอันดามัน ภาคใต้ และอ่าวไทย ทำให้มีฝนตกหนักถึงหนักมากบางแห่ง  และการระบายน้ำเหนือเขื่อนเจ้าพระยา อาจส่งผลให้เกิดน้ำท่วมฉับพลัน น้ำป่าไหลหลาก น้ำท่วมขัง น้ำล้นตลิ่ง โดยตั้งแต่วันที่ 15–21 สิงหาคม 2565 ปัจจุบันยังคงมีสถานการณ์อุทกภัยในพื้นที่ 8 จังหวัด ได้แก่ ชัยภูมิ ยโสธรมุกดาหาร มหาสารคาม ปราจีนบุรี ขอนแก่น อุบลราชธานี และพระนครศรีอยุธยา รวม 13 อำเภอ 54 ตำบล 198 หมู่บ้าน ความเสียหายอยู่ระหว่างการสำรวจ บางพื้นที่ระดับน้ำลดลงและทรงตัว ขณะที่ จังหวัดพระนครศรีอยุธยา เกิดน้ำล้นตลิ่งจากการระบายน้ำของเขื่อนเจ้าพระยาประชาชนได้รับผลกระทบ 5,286 ครัวเรือน ปัจจุบันระดับน้ำเพิ่มขึ้น สำนักงานป้องกันและบรรเทาสาธารณภัยจังหวัดได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้องลงพื้นที่ดูแลให้การช่วยเหลือผู้ประสบภัย ซึ่งพื้นที่ที่สถานการณ์อุทกภัยคลี่คลายแล้ว จะได้เร่งสำรวจประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป ประชาชนที่ได้รับความเดือดร้อนจากสาธารณภัย สามารถแจ้งเหตุและขอความช่วยเหลือทางไลน์“ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง